Rush for Berlin többjátékos módok - PlayDome online játékmagazin
Rush for Berlin többjátékos módok
Végre többet is megtudhatunk a multiplayer részről.
2006.03.27. 20:17 | szerző: Dino | kategória: Játék
A Stormregion új stratégiai játékában, a Rush for Berlinben öt multiplayer játékmód vár majd ránk, melyek közül kettő teljesen újszerű lesz az RTS-ek világában. A kooperatív, deathmatch és domination játékmódok mellett a R.I.S.K. és R.U.S.H. rövidítésekkel jelölt játéktípusok kerültek a RfB-be, melyek a következőt takarják:
R.I.S.K. - Race-Intensive Strategic Kombat
Minden játékos véletlenszerűen kap egy feladatot, azonban az egyes játékosok nem tudják, mi a többiek célja. Az nyer, aki elsőként teljesíti saját feladatát. Ennek érdekében persze akár félre is lehet vezetni az ellenfeleket arról, hogy mi is valójában a célunk. A kapott feladatok között lesz például adott célpont védelme, egy csapat legyőzése, repülőgépekről ledobott tárgyak összegyűjtése vagy bizonyos egységtípus megsemmisítése. Ha az egyik játékos közel áll céljának eléréséhez, egy számláló indul meg, és a kapott időn belül ellenfelei még megakadályozhatják, hogy megnyerje a játékot. (Vagy felgyorsíthatják a saját tevékenységüket, hátha sikerül hamarabb befejezniük.)
R.U.S.H. - Relentlessly Utilized Score Hunt
Ez a játékmód a játék alapkoncepciójára épül: adott célpontot vagy célpontokat kell megrohamozni, amiért pontot kap a játékos. Az nyer, aki az idő lejártakor a legtöbb ponttal rendelkezik, vagy a leghamarabb eléri a meghatározott pontszámot. Minden objektumért az azt elsőként elérő játékosnak jár bónusz (illetve csökkentett bónusz, ha a célpont megsemmisül). ■